Document ID: 32014R0136

UREDBA KOMISIJE (EU) br. 136/2014
оd 11. veljače 2014.
o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 s obzirom na emisije iz lakih osobnih i gospodarskih vozila (Euro 5 i Euro 6) te Uredbe Komisije (EU) br. 582/2011 s obzirom na emisije iz teških vozila (Euro VI.)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (1), a posebno njezin članak 39. stavak 2.,
uzimajući u obzir Uredbu (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (2), a posebno njezin članak 5. stavak 3.,
uzimajući u obzir Uredbu (EZ) br. 595/2009 Europskog parlamenta i Vijeća od 18. lipnja 2009. o homologaciji tipa motornih vozila i motora s obzirom na emisije iz teških teretnih vozila (Euro VI.) i pristupu informacijama o popravku vozila i održavanju i o izmjeni Uredbe (EZ) br. 715/2007 i Direktive 2007/46/EZ te stavljaju izvan snage direktiva 80/1269/EEZ, 2005/55/EZ i 2005/78/EZ, a posebno njezin članak 5. Stavak 4.,
budući da:
(1)
Uredba (EZ) br. 715/2007 i Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (3) utvrđuju zajedničke tehničke zahtjeve za homologaciju tipa motornih vozila i zamjenskih dijelova s obzirom na njihove emisije te propisuju pravila za sukladnost u uporabi, trajnost uređaja za kontrolu emisije, sustave ugrađene dijagnostike (OBD), mjerenje potrošnje goriva i pristup podacima za popravke i održavanje vozila.
(2)
Direktiva 2007/46/EZ od 5. rujna 2007. uspostavlja okvir za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila. Ona određuje format dokumenata o homologaciji tipa i navodi temelje za prikaz svojstava motora, uključujući vrijednosti snage motora i parametara povezanih sa snagom.
(3)
Broj EZ homologacije tipa objavljen u skladu s Uredbom (EZ) br. 692/2008 uključuje slovne znakove (stupnjeve unutar razreda Euro 5 i Euro 6) koji označuju granične vrijednosti emisija i zahtjeve OBD-a u skladu s kojima je homologacija dodijeljena. Svaki stupanj, određen slovnim znakom, sadrži obvezan datum početka primjene certifikata za nove tipove vozila i za sva nova vozila, kao i za posljednji datum registracije.
(4)
Proizvođači vozila mogu zatražiti homologaciju vozila prema strožim zahtjevima prije nego što ti zahtjevi postanu obvezni. Novi stupnjevi razreda Euro 6 omogućit će dodjelu certifikata vozilima s nižim razinama emisija prije nego što te razine emisija stupe na snagu.
(5)
Uredbom (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI) i o pristupu informacijama za popravak i održavanje vozila i izmjenama Uredbe (EZ) br. 715/2007 i Direktive 2007/46/EZ (4) stavljena je izvan snage Direktiva Vijeća 80/1269/EEZ od 16. prosinca 1980. o usklađivanju zakonodavstava država članica u odnosu na snagu motora motornih vozila (5) s učinkom od 31. prosinca 2013. Stoga je potrebno prenijeti odredbe iz Direktive 80/1269/EEZ u Uredbu (EZ) br. 715/2007.
(6)
U Uredbi (EZ) br. 692/2008 i Uredbi (EU) br. 582/2011 navode se referentna goriva koja bi proizvođači vozila trebali upotrebljavati pri provođenju ispitivanja emisija u skladu s Uredbom (EZ) br. 715/2007. i Uredbom (EZ) br. 595/2009. Svojstva referentnih goriva odražavaju svojstva najčešće upotrebljavanih goriva na tržištu u vrijeme donošenja Uredbe (EZ) br. 692/2008. Međutim, zbog sve veće upotrebe biogoriva na tržištu posljednjih godina specifikacije referentnih goriva trebalo bi prilagoditi kako bi odgovarale gorivima dostupnim na tržištu Unije trenutačno i u skoroj budućnosti.
(7)
Referentna goriva u Uredbi (EZ) br. 692/2008 i Uredbi (EU) No 582/2011 moraju se uskladiti radi izjednačavanja postupaka za laka i teška vozila kako bi se na taj način smanjili troškovi homologacije.
(8)
U skladu s navedenim, potrebno je izmijeniti i dopuniti Direktivu 2007/46/EZ, Uredbu (EZ) br. 692/2008 i Uredbu (EU) br. 582/2011.
(9)
Mjere predviđene ovom Uredbom usklađene su s mišljenjem Tehničkog odbora za motorna vozila,
DONIJELA JE OVU UREDBU:
Članak 1.
Izmjene Direktive 2007/46/EZ
Prilozi I., III., IV., IX., i XI. Direktivi 2007/46/EZ mijenjaju se u skladu s Prilogom I. ovoj Uredbi.
Članak 2.
Izmjene Uredbe (EC) br. 692/2008
Uredba (EZ) br. 692/2008 mijenja se kako slijedi:
1.
U članku 2. dodaju se sljedeće točke 37., 38. i 39.i 40:
„(37)
‚neto snaga’ znači snaga na ispitnom uređaju na kraju koljenastog vratila ili istovrijedna snaga pri odgovarajućoj brzini vrtnje motora s pomoćnom opremom, ispitana u skladu s Prilogom XX. (Mjerenja neto snage motora, neto snage i najveće 30-minutne snage elektropogonskog uređaja) te utvrđena pod referentnim atmosferskim uvjetima;
(38)
‚najveća neto snaga’ znači najveća vrijednost neto snage izmjerene pri punom opterećenju motora;
(39)
‚najveća 30-minutna snaga’ znači najveća neto snaga elektropogonskog uređaja pri DC naponu kao što je utvrđeno u točki 5.3.2. Pravilnika UNECE-a br. 85. (6)
(40)
‚hladno pokretanje’ znači temperatura rashladnog sredstva motora (ili istovrijedna temperatura) pri pokretanju motora koja je najviše 35 °C i najviše 7 K veća od temperature okoline (ako je dostupna) pri pokretanju motora.”
2.
U članku 3. stavak 1. zamjenjuje se sljedećim:
„1. Da bi se dobila EZ homologacija tipa s obzirom na emisije i informacije za popravak i održavanje vozila, proizvođač mora dokazati da vozila zadovoljavaju postupke ispitivanja propisane u prilozima III. do VIII., X. do XII., XIV. XVI. i XX. ovoj Uredbi. Proizvođač također mora osigurati sukladnost sa specifikacijama referentnih goriva utvrđenim u prilogu IX. ovoj Uredbi.”
3.
U članku 6. stavak 1. zamjenjuje se sljedećim:
„1. Ako su odgovarajući zahtjevi ispunjeni, tijelo za homologaciju će dodijeliti EZ homologaciju tipa i izdati broj homologacije u skladu sa sustavom brojčanog označivanja koji je utvrđen u Prilogu VII. Direktivi 2007/46/EZ.
Bez obzira na odredbe Priloga VII. Direktivi 2007/46/EZ, odjeljak 3. broja homologacije tipa sastavlja se skladu s Dodatkom 6.
Tijelo za homologaciju ne smije dodijeliti isti broj drugom tipu motora.
Za vozila homologirana po graničnim vrijednostima za Euro 5 koja su navedena u tablici 1. Priloga I. Uredbi (EZ) 715/2007 smatra se da su relevantni zahtjevi ispunjeni ako su zadovoljeni sljedeći uvjeti:
(a)
zadovoljeni su zahtjevi članka 13.;
(b)
vozilo je homologirano u skladu s UNECE pravilnicima br. 83, s 06 nizom izmjena, br. 85, br. 101, s 01 nizom izmjena i, u slučaju vozila s motorom s kompresijskim paljenjem, br. 24 dio III., s 03 nizom izmjena.
U slučaju navedenome u četvrtom podstavku također se primjenjuje članak 14.”
4.
Prilozi I., III., IV., IX., XI. i XII. mijenjaju se u skladu s Prilogom II. ovoj Uredbi.
5.
Dodaje se Prilog XX., čiji je tekst utvrđen u Prilogu III. ovoj Uredbi.
Članak 3.
Izmjene Uredbe (EU) br. 582/2011
Prilozi VIII. i IX. Uredbe (EU) br. 582/2011 izmjenjuju se u skladu s Prilogom IV. ovoj Uredbi.
Članak 4.
Prijelazne odredbe
1. Od 1. siječnja 2015. proizvođači izdaju potvrde o sukladnosti koje su u skladu s ovom Uredbom.
2. Radi usklađivanja s Prilogom XX. Uredbi (EZ) br. 692/2008 potvrde koje dokazuju sukladnost s Direktivom 80/1269/EEZ i/ili Pravilnikom UNECE-a br. 85 izdane prije stupanja na snagu ove Uredbe valjane su do 31. kolovoza 2018.
3. Prilog IV. ovoj Uredbi primjenjuje se od datuma navedenih u retku C tablice 1. Dodatka 9. Prilogu I. Uredbi (EU) br. 582/2011.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. veljače 2014.

Labels: 7
8
14
20